Diari Oficial de la Generalitat Valenciana


Sumari del DOGV 6407, del 29-11-2010 (2010/12549)

ORDE 41/2010, de 17 de novembre, de la Conselleria d'Agricultura, Pesca i Alimentació, per la qual es convoquen, per a l'any 2010, les ajudes a les organitzacions de productors que comercialitzen satsuma owari amb destinació a la transformació.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6407

Data del DOGV
:   29-11-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/12529


Data del document
:   17-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * ajuda pública

ORDE 41/2010, de 17 de novembre, de la Conselleria d'Agricultura, Pesca i Alimentació, per la qual es convoquen, per a l'any 2010, les ajudes a les organitzacions de productors que comercialitzen satsuma owari amb destinació a la transformació. [2010/12133]
La producció de satsuma owari a la Comunitat Valenciana se situa al voltant de les 100.000 tones i es concentra especialment a la comarca de la Ribera Alta del Xúquer. Aproximadament el 50% de la producció es destina al mercat del fresc i l'altre 50% s'utilitza per a la fabricació de gallons en les fàbriques en actiu, de les quals dos de les tres que romanen a Espanya s'ubiquen en l'esmentada comarca de la Comunitat Valenciana i transformen el 70% de la producció nacional. Es dóna la circumstància que el percentatge de la producció en mans de l'OPFH està pròxim al 80%.
El cultiu, afectat de greus problemes de dimensió reduïda d'explotació, no es pot mantindre si no arriba al llindar de rendibilitat dels costos de producció. Per a això, a més de la comercialització en fresc tradicional, es fa necessari el recurs a la transformació industrial de la part no comercial, la qual cosa obliga a les organitzacions de productors a mantindre d'una banda, la infraestructura d'instal·lacions necessària per a la comercialització de fresc i, d'una altra, unes estructures de gestió de la part que es dedica a la industrialització.
Actualment el cultiu ha entrat en pèrdues i corre greu risc de desaparició, perquè la part que la indústria transforma, es consideren els drets antidúmping i el canvi actual euro/dòlar, no compensa ni tan sols els costos de recol·lecció, però d'altra banda si les organitzacions de productors desmantellaren les infraestructures de comercialització que hi ha per a la varietat no seria ja mai possible recuperar econòmicament l'activitat de producció i de comercialització.
Per a intentar pal·liar esta situació conjuntural es fa necessari compensar els productors pel manteniment del cultiu i de les estructures de comercialització, i es té en compte a més la no-existència clara d'alternatives al cultiu, i la gran repercussió social de la industrialització en la comarca, on manté ocupació directa per a 1.300 persones durant la campanya i sous i salaris per més de 4 milions d'euros.
Per això, i en virtut de les facultats que em conferix l'article 47.3 del text refós de la Llei d'Hisenda Pública de la Generalitat Valenciana,
ORDENE
Primer. Convocatòria
Convocar, per a l'any 2010, les ajudes a les organitzacions de productors que compten entre els seus socis, productors de satsuma owari amb parcel·les ubicades en l'àmbit territorial de la Comunitat Valenciana, i la producció dels quals siga destinada, totalment o parcialment, a la transformació industrial, i aprovar les bases per les quals s'han de regir, que s'inclouen com annex I a esta orde.
Esta convocatòria queda sotmesa, en tot allò que siga procedent, a la Llei 38/2003, de 17 de novembre, General de Subvencions, i al Reial Decret 887/2006, de 21 de juliol, pel qual s'aprova el seu reglament i a la normativa autonòmica que s'establix en els articles 45 i següents del text refós de la Llei d'Hisenda Pública de la Generalitat Valenciana.
La concessió d'estes ajudes s'até a allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les ajudes de minimis, pel qual en compliment d'allò que es disposa en l'article 3.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, a concedir o a modificar ajudes públiques, este règim està exempt de notificació.
Segon. Finançament de les ajudes
El finançament serà amb fons propis de la Generalitat Valenciana, i estarà a càrrec del capítol IV, línia T6195, del programa 76.16676198.777.52, per una quantitat màxima de 500.000 euros del pressupost de la Generalitat per a 2010.
Tercer. Resolució
El termini màxim per a notificar la resolució expressa serà de dos mesos a comptar des de la data de l'inici del termini de presentació de sol·licituds. La falta de resolució en termini tindrà efectes desestimatoris, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quart. Delegació
Es delega en la directora general d'Empreses Agroalimentàries i Desenrotllament del Medi Rural la facultat per a concedir o denegar les ajudes, i se l'autoritza perquè dicte les resolucions i les instruccions necessàries per al desplegament i execució d'esta orde.
Quint. Entrada en vigor
Esta orde produirà efectes des de l'endemà de la publicació en el Diari Oficial de la Comunitat Valenciana.
De conformitat amb allò que s'establix en els articles 106, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, este acte posa fi a la via administrativa i contra este es pot interposar, potestativament, recurs de reposició davant de la consellera d'Agricultura, Pesca i Alimentació en el termini d'un mes, comptat des de l'endemà de la notificació, o impugnar-se directament per mitjà de recurs contenciós administratiu davant del Jutjat Contenciós Administratiu de la Comunitat Valenciana en el termini de dos mesos, des de l'endemà de la notificació.
València, 17 de novembre de 2010
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases de les ajudes a les organitzacions de productors que comercialitzen satsuma owari amb destinació a la transformació
Primera. Objecte
Establir les bases reguladores per a la concessió d'ajudes al manteniment de l'estructura comercial i instal·lacions, equips i recursos humans d'aquelles organitzacions de productors que compten entre els seus efectius productius amb parcel·les dedicades al cultiu de la satsuma owari en l'àmbit territorial de la Comunitat Valenciana, i la producció de les quals siga destinada, totalment o parcialment, a la transformació industrial, en les condicions que es fixen en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les ajudes de minimis.
Segona. Beneficiaris
Poden ser beneficiaris de les ajudes les organitzacions de productors que compten entre els seus socis amb productors de satsuma owari en l'àmbit territorial de la Comunitat Valenciana, i la producció dels quals siga destinada, totalment o parcialment, a la transformació industrial.
Tercera. Obligacions dels beneficiaris
1. Els beneficiaris estan subjectes a les obligacions generals derivades de la normativa vigent sobre ajudes o subvencions públiques i, en particular, a aquelles que es fa referència en l'article 14 de la Llei 38/2003, de 17 de novembre, General de Subvencions, en relació amb l'article 47 del text refós pel qual s'aprova la Llei d'Hisenda Pública de la Generalitat Valenciana.
2. Els beneficiaris estan obligats a realitzar les activitats subvencionades en els termes de la resolució de concessió, i a justificar la seua realització en els terminis establits.
3. Els beneficiaris han de mantindre el seu establiment agroalimentari a la Comunitat Valenciana almenys durant cinc anys, que es compten des de la data de la resolució de concessió, i s'obligaran, en cas contrari, al reintegrament de les quantitats percebudes en els termes que es preveuen en la Llei 38/2003, de 17 de novembre, General de Subvencions, esmentada.
Quarta. Actuacions subvencionables
1. Les actuacions objecte de l'ajuda són aquelles que tenen com a objecte el manteniment de l'estructura comercial i de les instal·lacions, equips i recursos humans usats per a la transformació industrial de la satsuma owari.
Quinta. Criteris de valoració
1. La valoració de les sol·licituds presentades s'ha d'efectuar tenint en compte els criteris següents:
a) Hectàrees de cultiu de satsuma amb destinació a la industrialització ubicades a la Comunitat Valenciana, en data de presentació de la sol·licitud: 1 punt per cada 10 ha o fracció.
b) Nombre de socis que pertanyen a l'entitat sol·licitant a data del dia de publicació d'esta convocatòria productors de satsuma, amb cultiu de satsuma owari a la Comunitat Valenciana: 1 punt per cada 10 socis o fracció.
c) Nombre d'ocupacions de magatzem en equivalent anual dedicats a la manipulació i comercialització de satsuma owari per part de l'OP. Esta xifra s'estimarà com un percentatge a un tant alçat calculat com una imputació de la part de personal de magatzem dedicat a la manipulació i comercialització a indústria de satsuma owari, a data de l'últim exercici comptable tancat i registrat abans de la presentació de la sol·licitud: 1 punt per cada 5 ocupacions o fracció.
d) Valor mitjà de la producció comercialitzada de satsuma owari en les tres últimes campanyes, d'acord amb la base quarta: 5 punts per a aquells sol·licitants que estiga per damunt de la mitjana d'esta ràtio.
e) Vies de comercialització de satsuma owari. Si la major part de les vendes és nacional s'assignaran 10 punts; i si l'àmbit és comunitari o extracomunitari, 5 punts.
f) Infraestructures de gestió. Si l'organització de productors disposa de línies de processament en fresc s'assignaran 5 punts; i 5 punts addicionals si disposa també d'instal·lacions pròpies per a la industrialització de la satsuma owari.
2. D'acord amb allò que s'establix en l'article 6 del Decret del Consell 279/2004, de 17 de desembre, pel qual es regulen les mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les empreses sol·licitants, tindrà preferència en l'adjudicació l'empresa que acredite ocupar major percentatge de treballadors discapacitats.
Sexta. Classe i quantia de les ajudes
1. Les ajudes es concediran per prorrateig, en quantia proporcional a la puntuació assignada en la fase de valoració d'acord amb els criteris de la base quinta. A l'efecte de càlcul i després del primer repartiment proporcional als punts obtinguts, els imports resultants es minoraran, si fóra necessari, amb la finalitat de no excedir els límits derivats del règim de minimis que s'esmenten en l'apartat següent.
2. En compliment d'allò que es disposa en el Reglament (CE) 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat a les ajudes de minimis, cada entitat beneficiària pot optar a una ajuda màxima expressada com subvenció bruta equivalent de 200.000 euros dins dels límits del crèdit pressupostari que hi ha per a esta convocatòria. Este límit es veurà minorat per aquelles altres ajudes que amb idèntica naturalesa de minimis hagen sigut percebudes per la mateixa entitat en l'exercici fiscal corrent i els dos anteriors.
3. El beneficiari serà informat per escrit de l'import previst de l'ajuda, així com del seu caràcter de minimis, i es farà referència expressa a l'esmentat Reglament 1998/2006.
4. Estes ajudes en règim de minimis no s'aplicaran a les empreses en crisi. No es concediran ajudes individuals a les empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú. Tindran la condició de transparents. Tindran un efecte incentivador, per la qual cosa el beneficiari ha de presentar una sol·licitud d'ajuda abans d'iniciar el projecte o activitat. No s'aplicarà a les ajudes a l'exportació ni a ajudes que afavorisquen a productes nacionals en detriment dels importats. No s'aplicarà a empreses actives que operen en el sector de la pesca i l'aqüicultura, ni del sector de la transformació i comercialització de productes agrícoles si, en este cas, l'import de l'ajuda s'establix segons el preu o de la quantitat de productes d'este tipus comprats pels productors primaris o comercialitzats per les empreses afectades, o si l'ajuda se supedita a l'obligació de cedir-la totalment o parcialment als productors primaris.
Sèptima. Sol·licitud i documentació
1. Les sol·licituds d'ajuda s'han de presentar d'acord amb el model de l'annex A1, acompanyades amb la documentació que es determina en esta base.
2. Les sol·licituds s'han de presentar en el Registre d'Entrada de la Conselleria d'Agricultura, Pesca i Alimentació, o en els llocs i pels mitjans a què es fa referència en l'article 38.4, de la Llei 30/1992, de 26 de novembre, en el termini de 2 dies, comptadors des del dia de la publicació d'esta orde en el Diari Oficial de la Comunitat Valenciana, i han d'anar dirigides a la Direcció General d'Empreses Agroalimentàries i Desenrotllament del Medi Rural.
3. La presentació de la sol·licitud implicarà l'autorització a la Conselleria d'Agricultura, Pesca i Alimentació per a demanar dels organismes pertinents el certificat de compliment d'obligacions fiscals i davant de la Seguretat Social.
4. La sol·licitud s'ha de presentar firmada pel representant legal de l'entitat sol·licitant. La documentació que incloga o adjunte a la sol·licitud serà la següent:
a) Certificat de l'acord del Consell Rector de l'entitat de sol·licitud de l'ajuda.
b) Acreditació dels poders de representació o document equivalent segons les prescripcions legals.
c) Memòria descriptiva que continga necessàriament els punts previstos en el model A2:
- Identificació de l'organització de productors.
- Àmbit geogràfic de reconeixement i d'actuació.
- Llistat d'efectius productius de satsuma owari de l'entitat per socis. Les dades s'han de subministrar en suport digital d'acord amb l'estructura de dades indicades en l'annex B1.
- Descripció del procés comercial, vies de comercialització, volums per via.
- Infraestructures de gestió (descripció de les instal·lacions a disposició dels socis, cal indicar si són en propietat, arrendades o amb contracte de servicis, recursos humans i equip administratiu).
d) Declaració responsable sobre la no-concurrència de cap de les circumstàncies que es preveuen en els punts 2 i 3, de l'article 13 de la Llei 38/2003, General de Subvencions.
e) Declaració responsable de compliment de la norma sobre integració de persones amb discapacitat o, si escau, l'exempció, i així mateix, declaració de percentatge de treballadors discapacitats sobre plantilla total tancada a 31 de desembre de 2009, d'acord amb allò que es disposa en el Decret 279/2004, del Consell.
f) Certificat del secretari de l'entitat on s'indique el volum (quilograms) i el valor de la producció comercialitzada procedent dels socis (euros) productors de satsuma owari en les tres últimes campanyes: 2007/2008, 2008/2009 i 2009/2010, i la mitjana de les tres campanyes.
g) Atés el règim de minimis a què s'acullen les ajudes, declaració responsable que continga les ajudes minimis concedides a l'organització de productors en l'exercici fiscal corrent i en els dos exercicis anteriors.
h) Declaració de no haver rebut altres ajudes per als mateixos costos subvencionables.
i) Declaració sobre nombre total d'ocupacions de magatzem en equivalent a temps complet anual, dedicats a la manipulació i comercialització a indústria de satsuma owari, a data de l'últim exercici comptable tancat i registrat abans de la presentació de la sol·licitud, amb expressió dels criteris d'imputació utilitzats per a arribar a la xifra declarada.
j) Certificat del secretari de l'organització de productors sobre despeses corrents imputades a la varietat satsuma owari a l'efecte del càlcul de l'import de la liquidació de l'exercici comptable tancat i aprovat anterior a la sol·licitud d'ajuda.
k) Document de manteniment de tercers, en el cas que el sol·licitant no dispose de compte bancari registrat o sol·licite el seu canvi a l'efecte del cobrament de l'ajuda.
l) Qualsevol altra documentació que a judici de l'òrgan instructor s'estime pertinent per a una adequada valoració de la situació de l'entitat sol·licitant.
5. Quan la sol·licitud no tinga els requisits o no s'acompanye amb la documentació que resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà, pel Servici d'Indústries Agroalimentàries de la Conselleria d'Agricultura, Pesca i Alimentació, al sol·licitant perquè en el termini de deu dies esmene la falta o hi adjunte tots els documents preceptius, amb indicació que, si així no ho fa, se'l tindrà per desistit de la seua petició, prèvia resolució que ha de ser dictada en els termes que es preveuen en l'article 42 de l'esmentada llei, per la directora general d'Empreses Agroalimentàries i Desenrotllament del Medi Rural.
Octava. Ordenació i instrucció del procediment
Constituïx l'òrgan competent per a l'ordenació i instrucció del procediment de concessió d'estes ajudes l'Àrea de Pesca, Indústria i Cooperativisme. L'esmentat òrgan serà l'encarregat de revisar el compliment dels requisits i formular la proposta de resolució de les ajudes d'acord amb els resultats del procés d'avaluació d'estes.
Novena. Avaluació de les sol·licituds
1. Les sol·licituds seran avaluades per una Comissió d'Avaluació integrada pel titular de la direcció general competent, que actuarà com a president i comptarà amb vot de qualitat en cas d'empat, el cap de l'Àrea de Pesca, Indústria i Cooperativisme que actuarà com a secretari i dos vocals amb categoria de cap de servici o cap de secció, designats pel/la directora general competent en esta matèria.
2. Esta Comissió aplicarà els criteris de la base quinta a les sol·licituds que complisquen els requisits de la convocatòria. Es farà constar en acta la puntuació obtinguda per cada sol·licitud, amb la finalitat d'establir un orde de prelació entre estes, i adjudicar l'ajuda individualitzada segons els punts obtinguts en la fase d'avaluació, amb el límit fixat en la convocatòria per al crèdit disponible.
3. No es concediran ajudes amb import inferior a 1.000 euros. Els sobrants així originats es destinaran a incrementar proporcionalment les quantitats que corresponguen a la resta de beneficiaris.
Deu. Resolució de les ajudes
1. De conformitat amb allò que es disposa en l'article 63 de la Llei del Consell, en relació amb l'article 13 de la Llei 30/1992, de Règim Jurídic de les Administracions Públiques i Procediment Administratiu Comú, i en l'article 47.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, es delega en la titular de la Direcció General d'Empreses Agroalimentàries i Desenrotllament del Medi Rural l'atribució de resoldre les ajudes regulades en esta orde.
2. Les aprovacions de les sol·licituds degudament motivades i fonamentades establiran la quantia de les ajudes concedides i el termini concedit al beneficiari per a justificar l'execució de les actuacions subvencionables i sol·licitar el pagament d'estes.
3. En compliment de l'article 18 de la Llei 38/2003, General de Subvencions, la resolució de la convocatòria serà publicada en el Diari Oficial de la Comunitat Valenciana, i les resolucions individuals notificades a cada un dels beneficiaris.
Onze. Compatibilitat de les ajudes
Estes ajudes són incompatibles amb qualssevol altra que es poguera percebre per a la mateixa finalitat.
Dotze. Sol·licitud de pagament i justificació d'actuacions
1. La sol·licitud de pagament de la subvenció, dirigida a la direcció general competent, s'ha de presentar per les entitats beneficiàries abans de la data que s'establix en la resolució de concessió de l'ajuda en el Registre General de la Conselleria d'Agricultura, Pesca i Alimentació, o en qualsevol altra de les formes que es preveuen en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. La justificació de la subvenció es realitzarà per mitjà de la presentació d'una sol·licitud de pagament segons model de l'annex B1, la qual s'acompanyarà amb la documentació justificativa del dret al cobrament, les còpies dels contractes firmats per a lliuraments de producte a les indústries transformadores dins de l'any 2010. La data límit dels contractes a efecte del càlcul de l'ajuda d'esta orde serà la del 15 de novembre de 2010.
3. Per al pagament del total de l'ajuda concedida serà necessari que l'organització de productors haja firmat contractes de transformació de satsuma owari amb indústries amb un valor almenys del 70% de la mitjana del valor de les quantitats industrialitzades en les tres campanyes de referència.
Quan el volum contractat siga inferior al 70% de la mitjana del valor de les quantitats industrialitzades en les 3 campanyes de referència, el pagament de l'ajuda es reduirà en un percentatge igual a la diferència fins a arribar a l'esmentat 70%. Quan no s'arribe al mínim del 30% del contractat l'ajuda serà 0.
4. Addicionalment, amb la finalitat de mantindre la coherència amb el criteri de valoració de la base quinta, apartat 1.a («Hectàrees de cultiu de satsuma?»), i fent ús de la facultat atorgada a la directora general d'Empreses Agroalimentàries i Desenrotllament del Medi Rural, a través de l'article 4, de l'orde per la qual es publiquen estes bases reguladores, segons els rendiments mitjans de la Comunitat Valenciana es poden limitar les quantitats contractades per a transformació, a l'efecte del càlcul de l'ajuda, segons l'apartat 2 d'esta base.
5. Per a acreditar el cost de l'activitat que se subvenciona, les organitzacions de productors han de presentar una declaració de despeses corrents imputades a la varietat satsuma owari a l'efecte del càlcul de l'import de la liquidació, abans i després de la sol·licitud d'ajuda, i s'admet com a vàlida una desviació de les dades finals del 30% respecte a les dades inicials. Amb aquesta finalitat es consideraran dades inicials les de l'exercici comptable tancat i aprovat anterior a la sol·licitud d'ajuda, i com a dades finals les de la campanya de satsuma 2010/2011.
Tretze. Reintegrament de les quantitats
1. Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.
2. Igualment és causa de reintegrament la falta d'acreditació del compliment, almenys, del 80% dels contractes de transformació declarats per al pagament de l'ajuda.
Les organitzacions de productors beneficiàries de l'ajuda han de presentar abans del 15 de febrer de l'any 2011, a la Direcció General d'Empreses Agroalimentàries i Desenrotllament del Medi Rural, una declaració firmada per les indústries receptores de la satsuma owari de les quantitats realment transformades per cada contracte aportat com a justificació del pagament a l'esmentada organització de productors.
3. A 15 de febrer de 2011 també s'han d'acreditar les despeses corrents imputades a la varietat satsuma owari a l'efecte del càlcul de l'import de la liquidació de la campanya 2010/2011. La minoració de les esmentades despeses sobre les inicials en més d'un 30% també serà causa del reintegrament de l'ajuda.
Catorze. Pèrdua de l'ajuda o modificació de la resolució de concessió
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si s'escau, a la pèrdua del dret al cobrament total o parcial de la subvenció.
2. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Quinze. Règim d'infraccions i sancions
El règim sancionador en la matèria regulada en esta orde serà el que s'establix en el títol IV, de la Llei 38/2003, de 17 de novembre, General de Subvencions.